Man klits kampterrein-rowers met kettie - Maroela Media
Herman Engelbrecht. Foto Ryno Ellis / LookLocal Pretoria-Noord
Herman Engelbrecht, 'n inwoner van Pretoria, het verlede week probeer om rowers met 'n kettie van sy kampterrein weg te dryf tydens 'n kamp-uitstappie by die Bon Accorddam, noord van Pretoria.
LookLocal Pretoria-Noord het Dinsdag berig Engelbrecht was op Erfenisdag saam met vier kinders by die dam. Engelbrecht het twee van sy kinders en vriende se kinders geneem om te gaan visvang.
"Ongeveer 1:30 Woensdagoggend het ons 'n geritsel in die bos gehoor en toe stap drie onbekende mans uit die bosse uit," het Engelbrecht gesê. Die mans het aanhoudend hul flitslig in sy oë geskyn.
Engelbrecht het gesê hy het onraad vermoed en gereed gemaak om hom en die kinders met die kettie en drie albasters te beskerm.
Toe die rowers sien dat Engelbrecht gereed is om homself en die kinders te verdedig, het een van hulle hom in die hand geskiet. Hy het om sy voertuig gehardloop, die kettie gelaai en geskiet.
"Ek is seker ek het die een booswig raakgeskiet, want hy het daarna nog 'n skoot geskiet maar my heeltemal gemis."
Hy het intussen die drie mans probeer wegdryf van die tent waarin die kinders was, maar was onsuksesvol. Die booswigte het die kinders met 'n vuurwapen gedreig en verskeie besittings afgeneem, waaronder selfone en Engelbrecht se kettie, voor hulle gevlug het.
'n Saak van gewapende roof is by die Pretoria-Noord polisiestasie geopen, maar niemand is teen Dinsdag nogvin hegtenis geneem nie.
LookLocal berig Bon Accorddam is al sinoniem met gevaar weens verskeie gevalle van gewapende roof wat die oord al vir meer as 'n jaar teister.
Bron: LoocLocal Pretoria Noord
,,,,,,,,,,ek hoop jy het n duur les geleer,en ander kan by jou leer,,,,,,,,,,jy het verkeerde "kettie" gehad,,,en jy gaan nie na n "Gunfight" met n kettie,,,,,,,as jy so braaf was met n kettie,,sal jy defnitief ook n held gewees het,,,met n vuurwapen!,,,,ek Saluut jou!